b'\n_START_ARTICLE_\nTandemshakki\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nTandemshakkia pelataan kahdella vierekk\xc3\xa4isell\xc3\xa4 laudalla nelj\xc3\xa4ll\xc3\xa4 pelaajalla, niin ett\xc3\xa4 pelaajat ovat aina vastustajaansa vastassa ja joukkuetoverinsa vieress\xc3\xa4. Molemmilla joukkueilla on yhdet valkoiset nappulat ja yhdet mustat nappulat.\n_START_SECTION_\nLy\xc3\xb6dyt nappulat\n_START_PARAGRAPH_\nPelaaja antaa ly\xc3\xb6m\xc3\xa4ns\xc3\xa4 nappulat partnerilleen. T\xc3\xa4m\xc3\xa4 pit\xc3\xa4\xc3\xa4 nappuloita p\xc3\xb6yd\xc3\xa4ll\xc3\xa4\xc3\xa4n niin kauan kuin haluaa. Reserviss\xc3\xa4 olevien nappuloiden tulee olla kaikkien pelaajien n\xc3\xa4kyviss\xc3\xa4 koko pelin ajan. Mill\xc3\xa4 tahansa vuorollaan h\xc3\xa4n voi, normaalin siirron pelaamisen asemasta, pudottaa tietyin ehdoin nappulan tyhj\xc3\xa4\xc3\xa4n ruutuun laudalla. Normaaleja shakkis\xc3\xa4\xc3\xa4nt\xc3\xb6j\xc3\xa4 pit\xc3\xa4\xc3\xa4 noudattaa nappulaa pudottaessa, shakki pit\xc3\xa4\xc3\xa4 torjua. Sotilaita ei voi asettaa ensimm\xc3\xa4iselle eik\xc3\xa4 viimeiselle riville. Toiselle riville asetettu sotilas voi liikkua kaksi ruutua kerrallaan ensimm\xc3\xa4isell\xc3\xa4 siirrollaan ja alkuasemapaikalleen pudotetun tornin kanssa voi linnoittautua._NEWLINE_Sotilas toimii korottuessaan korottaneen pelaajan ilmoittamana nappulana (kuningas tai sotilas eiv\xc3\xa4t ole sallittuja), mutta on laudalla ja ly\xc3\xb6tyn\xc3\xa4 reserviss\xc3\xa4 taas sotilas. Sotilaan voi kaataa tai asettaa ruudun sivuun indikoidakseen, ett\xc3\xa4 se on korotettu, mutta t\xc3\xa4m\xc3\xa4 ei ole pakollista.\n_START_SECTION_\nKello ja siirt\xc3\xa4minen\n_START_PARAGRAPH_\nTandemshakkia pelataan l\xc3\xa4hes aina kelloilla, mik\xc3\xa4 est\xc3\xa4\xc3\xa4 pelaajia odottamasta jotain tietty\xc3\xa4 nappulaa. Kellot asetetaan lautojen ulkoreunoille, niin ett\xc3\xa4 kaikki pelaajat n\xc3\xa4kev\xc3\xa4t molemmat kellot. Pelin alussa mustat pelaajat laittavat kellot k\xc3\xa4ym\xc3\xa4\xc3\xa4n samaan aikaan. Peli\xc3\xa4 pelataan usein kellosiirrolla, mik\xc3\xa4 tarkoittaa sit\xc3\xa4, ett\xc3\xa4 pelaajat saavat koskea mihin nappuloihin tahansa ja siirto katsotaan tehdyksi vasta kun pelaaja painaa kelloa. Kosketuss\xc3\xa4\xc3\xa4nt\xc3\xb6\xc3\xa4 k\xc3\xa4ytet\xc3\xa4\xc3\xa4n harvemmin._NEWLINE_Jos tandemshakkia pelataan ilman kelloja, on usein k\xc3\xa4yt\xc3\xb6ss\xc3\xa4 s\xc3\xa4\xc3\xa4nt\xc3\xb6, jonka mukaan pelaaja ei saa viivytt\xc3\xa4\xc3\xa4 siirtoaan enemm\xc3\xa4n kuin niin kauan ett\xc3\xa4 h\xc3\xa4nen partnerinsa tekee kolme siirtoa.\n_START_SECTION_\nPelin p\xc3\xa4\xc3\xa4ttyminen\n_START_PARAGRAPH_\nPeli p\xc3\xa4\xc3\xa4ttyy, kun jommankumman kuningas on matissa. Peli voi siis p\xc3\xa4\xc3\xa4tty\xc3\xa4 shakkimattiin, luovutukseen, ajan loppumiseen tai laittomaan siirtoon. Peli voidaan sopia tasapeliksi, jos kahdelta pelaajalta loppuu aika samanaikaisesti. Peli voi loppua my\xc3\xb6s aseman toistumiseen kolmesti._NEWLINE_Vaihtoehtoisesti, kun peli toisella laudalla on loppunut, toinen lauta voidaan pelata viel\xc3\xa4 loppuun ja laskea tulokset yhteen. Reserviss\xc3\xa4 olevat nappulat voi viel\xc3\xa4 k\xc3\xa4ytt\xc3\xa4\xc3\xa4, mutta lis\xc3\xa4\xc3\xa4 ei saa. Peli\xc3\xa4 jatketaan kuitenkin vain hyvin harvoin en\xc3\xa4\xc3\xa4 ensimm\xc3\xa4isen laudan pelin p\xc3\xa4\xc3\xa4tytty\xc3\xa4.\n_START_SECTION_\nKommunikointi\n_START_PARAGRAPH_\nPelaajat saavat kommunikoida toistensa kanssa pelin aikana. He voivat esimerkiksi pyyt\xc3\xa4\xc3\xa4 jotain tietty\xc3\xa4 nappulaa tai k\xc3\xa4ske\xc3\xa4 partneriaan vaihtamaan paljon  materiaalia, jotta p\xc3\xa4\xc3\xa4sisiv\xc3\xa4t hy\xc3\xb6kk\xc3\xa4\xc3\xa4m\xc3\xa4\xc3\xa4n paremmin. On kuitenkin kielletty\xc3\xa4 vaikuttaa fyysisesti toisen laudalla, esimerkiksi koskemalla nappuloihin.\n_START_SECTION_\nMateriaali\n_START_PARAGRAPH_\nNormaalissa shakissa pienikin materiaalietu voi olla ratkaiseva, kun nappuloita vaihdetaan ja peli muuttuu loppupeliksi. Tandemshakissa loppupeli\xc3\xa4 ei kuitenkaan esiinny ja siksi materiaalietukaan ei ole niin t\xc3\xa4rke\xc3\xa4\xc3\xa4. On todella yleist\xc3\xa4 uhrata nappuloita hy\xc3\xb6kk\xc3\xa4yksen tai puolustuksen vuoksi, tai saadakseen partnerilleen h\xc3\xa4nen tarvitsemansa nappulan._NEWLINE_Normaalissa shakissa nappuloiden arvo m\xc3\xa4\xc3\xa4r\xc3\xa4ytyy suurimmilta osin sen mukaan, millainen liikkuvuus nappuloilla on laudalla. Sotilas lasketaan yhdeksi, ratsu ja l\xc3\xa4hetti kahdeksi, torni viideksi ja kuningatar on yhdeks\xc3\xa4n arvoinen._NEWLINE_Tandemshakissa t\xc3\xa4m\xc3\xa4 ei kuitenkaan p\xc3\xa4de, sill\xc3\xa4 nappuloilla on reserviss\xc3\xa4 sama liikkuvuus, koska ne voidaan laittaa mille tahansa sopivalle ruudulle. Sotilaan arvo onkin siis suurempi, koska sen "liikkuvuus" on suurempi reserviss\xc3\xa4 ja se ylenee helpommin. Tornin ja kuningattaren arvo taas on pienempi, sill\xc3\xa4 sotilasrakenne muuttuu jatkuvasti ja on todenn\xc3\xa4k\xc3\xb6isemp\xc3\xa4\xc3\xa4 saada torni tai kuningatar piiritetty\xc3\xa4. Useimmiten k\xc3\xa4ytetyn laskusysteemin mukaan sotilaan on yksi, ratsun, l\xc3\xa4hetin ja tornin arvo kaksi ja kuningattaren nelj\xc3\xa4.\n_START_SECTION_\nKoordinointi\n_START_PARAGRAPH_\nKoska ly\xc3\xb6dyt nappulat siirtyv\xc3\xa4t toisella laudalle ja jossain vaiheessa takaisinkin, se mit\xc3\xa4 tapahtuu toisella laudalla vaikuttaa toiseen lautaan. Siksi on luonnollista, ett\xc3\xa4 joukkuetoverit kommunikoivat kesken\xc3\xa4\xc3\xa4n. Esimerkiksi pelaaja, joka on hy\xc3\xb6kk\xc3\xa4yksen kohteena voi pyyt\xc3\xa4\xc3\xa4 partneriaan pid\xc3\xa4tt\xc3\xa4ytym\xc3\xa4\xc3\xa4n vaihdoista, ettei hy\xc3\xb6kk\xc3\xa4\xc3\xa4j\xc3\xa4 saa lis\xc3\xa4\xc3\xa4 materiaalia, tai ilmoittaa "Torni matittaa minut", jotta partneri ei vaihtaisi torneja._NEWLINE__NEWLINE_Siksi kannattaakin aina katsoa ennen kuningattaren vaihtamista, mit\xc3\xa4 toisella laudalla tapahtuu._NEWLINE_Toinen yleinen tilanne tulee, kun joku pelaajista ei halua siirt\xc3\xa4\xc3\xa4. T\xc3\xa4m\xc3\xa4 voi tapahtua esimerkiksi, kun vastustaja saisi matitettua h\xc3\xa4net seuraavalla siirrolla. Pelaaja koittaa odottaa, jos toisella laudalla peli p\xc3\xa4\xc3\xa4ttyisi ennen kuin h\xc3\xa4nen aikansa loppuu. T\xc3\xa4ll\xc3\xb6in kuitenkin my\xc3\xb6s toisen laudan vastustajajoukkueen pelaajan kannattaa viivytell\xc3\xa4, jos h\xc3\xa4nell\xc3\xa4 on huonompi asema. Saksankielinen termi t\xc3\xa4lle on sitzkrieg, istumissota. T\xc3\xa4ss\xc3\xa4 tilanteessa se pelaajista kummalla on enemm\xc3\xa4n aikaa kellossa j\xc3\xa4ljell\xc3\xa4 voi odottaa kauemmin siirt\xc3\xa4mist\xc3\xa4. Siksi ristikk\xc3\xa4isell\xc3\xa4 aikaerolla onkin suurempi merkitys kuin saman laudan pelaajien aikaerolla.\n_START_SECTION_\nAvaus\n_START_PARAGRAPH_\nTandemshakissa esiintyy huomattavasti v\xc3\xa4hemm\xc3\xa4n avauksia kuin normaalissa shakissa. T\xc3\xa4m\xc3\xa4 johtuu osittain siit\xc3\xa4, ett\xc3\xa4 kaikki gambiittiavaukset ovat tavattoman heikkoja h\xc3\xa4viten heti materiaalia. Toinen syy on se, ett\xc3\xa4 muiden kuin d- tai e-sotilaiden siirt\xc3\xa4minen ei ole j\xc3\xa4rkev\xc3\xa4\xc3\xa4, koska se loisi liian suuria heikkouksia pelaajan asemaan. Avauksessa ei voi viivytell\xc3\xa4, sill\xc3\xa4 ensimm\xc3\xa4isten vaihtojen tapahtuessa mattihy\xc3\xb6kk\xc3\xa4ys on jo mahdollinen. Tandemshakissa nopea kehitys ja keskustaruutujen hallinnointi onkin paljon t\xc3\xa4rke\xc3\xa4mp\xc3\xa4\xc3\xa4 kuin normaalissa shakissa._NEWLINE_Toisin kuin perinteisess\xc3\xa4 shakissa, tandemshakissa ei yleens\xc3\xa4 kannata linnoittaa. Linnoittautuminen johtaa siihen, ett\xc3\xa4 kuningas on sidottu laudan kulmaan, jossa ei yleens\xc3\xa4 ole kuin muutama sotilas edess\xc3\xa4 ja v\xc3\xa4h\xc3\xa4n pakoruutuja.\n_START_SECTION_\nNotaatio\n_START_PARAGRAPH_\nTandemshakin nopean tahdin ja kahden laudan samanaikaisen pelin takia pelej\xc3\xa4 on vaikeaa merkit\xc3\xa4 muistiin my\xc3\xb6hemmin analysoitavaksi tai muuta tarkoitusta varten. Tietokoneshakin yleistyminen on kuitenkin tarjonnut mahdollisuuden laittaa pelej\xc3\xa4 muistiin my\xc3\xb6hempi\xc3\xa4 analyyseja varten._NEWLINE__NEWLINE_Samat merkint\xc3\xa4tavat p\xc3\xa4tev\xc3\xa4t kuin normaalistikin, mutta nappulan pudottamista voidaan merkit\xc3\xa4 monella eri tavalla. Yleisin on @-merkin lis\xc3\xa4\xc3\xa4minen ruutua vastaavan koordinaatin eteen. T\xc3\xa4t\xc3\xa4 k\xc3\xa4ytt\xc3\xa4v\xc3\xa4t Internetin suurimmat shakkiserverit FICS ja ICC. Esimerkiksi kuningattaren pudottaminen shakilla ruutuun e6 merkit\xc3\xa4\xc3\xa4n D@e6+. Sotilaan pudottaminen voidaan merkit\xc3\xa4 vain @e6 tai S@e6 (engl. P@e6).\n_START_SECTION_\nPelaaminen\n_START_PARAGRAPH_\nTandemshakkia voi pelata niin laudan kuin tietokoneenkin \xc3\xa4\xc3\xa4ress\xc3\xa4. Vuodesta 2000 l\xc3\xa4htien on j\xc3\xa4rjestetty vuosittainen kansainv\xc3\xa4linen turnaus Genevessa, joka houkuttelee maailman parhaat Tandemshakin pelaajat turnaukseen._NEWLINE_Internetiss\xc3\xa4 tandemshakkia voi pelata shakkiservereill\xc3\xa4 ICC ja FICS. FICS on kaikista aktiivisin serveri tandemshakissa, ja siell\xc3\xa4 pelaa suuri osa maailman parhaista pelaajista, kuten Levon Aronian, Maarten Aronsson, Igor Bjelobrk, Jeremy Keller, Kazim Gulamali, Andr\xc3\xa9 Nilsson, Peter Minear ja Linus Olsson._NEWLINE_Peli\xc3\xa4 pelataan Internetiss\xc3\xa4 samoin kuin muutenkin, mutta muutamat asiat ovat kuitenkin eri tavalla. Laudan \xc3\xa4\xc3\xa4ress\xc3\xa4 kommunikoinnin kuulevat kaikki, mutta Internetiss\xc3\xa4 voi keskustella kahden kesken joukkuetoverinsa kanssa, mik\xc3\xa4 nostaa kommunikoinnin merkityst\xc3\xa4. On my\xc3\xb6s helpompi tarkkailla toisen laudan tapahtumia n\xc3\xa4yt\xc3\xb6lt\xc3\xa4. Internetiss\xc3\xa4 peliin vaikuttaa my\xc3\xb6s yhteyden viive._NEWLINE_Tandemshakkia varten on my\xc3\xb6s kehitetty sit\xc3\xa4 pelaavia tietokoneita, joiden kanssa voi pelata samalla puolella. N\xc3\xa4m\xc3\xa4 ovat paljon ihmisi\xc3\xa4 nopeampia siirt\xc3\xa4m\xc3\xa4\xc3\xa4n, mutta kommunikoinnin ja lautojen v\xc3\xa4listen suhteiden kannalta viel\xc3\xa4 paljon j\xc3\xa4ljess\xc3\xa4 parhaita ihmispelaajia. Esimerkkej\xc3\xa4 tandemshakkikoneista ovat Sunsetter, Sjeng ja TJchess.'